[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.2.2007

COM(2007) 67 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Πολιτικά επιτεύγματα κατά το 2006

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Πολιτικά επιτεύγματα κατά το 2006

1. ΠΡΟΣ ΜΙΑ ΕΥΡΩΠΗ ΠΟΥ ΠΑΡΑΓΕΙ ΑΠΟΤΕΛΕΣΜΑΤΑ – ΕΤΟΣ ΔΡΑΣΗΣ

Το έτος 2006 η Επιτροπή κινήθηκε σε μία νέα φάση ολοκλήρωσης των στόχων που είχε θέσει κατά την έναρξη της θητείας της. Στις 10 Μαΐου, η Επιτροπή πρότεινε ένα φιλόδοξο πρόγραμμα δράσης που περιλαμβάνει μια σειρά από συγκεκριμένα μέτρα προς όφελος των Ευρωπαίων πολιτών: μια Ευρώπη που παράγει αποτελέσματα . Το πρόγραμμα αυτό βασίζεται σε διττή προσέγγιση – με την οποία αποδεικνύεται η ικανότητα της Ένωσης για δράση ενώ παράλληλα γίνονται βήματα προς τη ρύθμιση των θεσμικών και συνταγματικών προβλημάτων.

Στο Ευρωπαϊκό Συμβούλιο του Ιουνίου του 2006, οι αρχηγοί κρατών και κυβερνήσεων της Ευρωπαϊκής Ένωσης ενέκριναν αυτή τη διττή προσέγγιση και συμφώνησαν ως προς το χρονοδιάγραμμα για τη συνέχιση της διαδικασίας θεσμικής μεταρρύθμισης, συμπεριλαμβανομένης μιας πολιτικής δήλωσης για την 50ή επέτειο των συνθηκών της Ρώμης που θα εγκριθεί στο Βερολίνο, στις 25 Μαρτίου 2007, από τα κράτη μέλη, το Ευρωπαϊκό Κοινοβούλιο και την Επιτροπή.

Οι πολίτες θέλουν από την Ευρωπαϊκή Ένωση να λαμβάνει μέτρα που να επηρεάζουν την καθημερινή τους ζωή. Για το λόγο αυτό η στρατηγική της ΕΕ για την αειφόρο ανάπτυξη και η στρατηγική της Λισσαβόνας για την ανάπτυξη και την απασχόληση αποτελούν κύριες προτεραιότητες της Επιτροπής και αποσκοπούν να εξασφαλίσουν ένα ακμαίο, δίκαιο και περιβαλλοντικά βιώσιμο μέλλον για την Ευρώπη. Μετά την έναρξη της ανανεωμένης στρατηγικής της Λισσαβόνας το 2005, η έμφαση το 2006, δόθηκε στην εφαρμογή. Η νέα εταιρική σχέση μεταξύ των κρατών μελών και της Επιτροπής άρχισε να αποδίδει τους καρπούς της και συνέβαλε στη βελτίωση των οικονομικών επιδόσεων σε όλη την Ευρώπη.

Το πρώτο εξάμηνο του έτους χαρακτηρίστηκε από την ολοκλήρωση, το Μάιο, των διαπραγματεύσεων με το Ευρωπαϊκό Κοινοβούλιο και το Συμβούλιο σχετικά με το δημοσιονομικό πλαίσιο της Ένωσης για το 2007-2013 . Μετά τη συμφωνία αυτή, η Επιτροπή υπέβαλε μια δέσμη από περισσότερες από 30 αναθεωρημένες προτάσεις για να καταστεί δυνατή η έναρξη της νέας γενιάς προγραμμάτων χρηματοδότησης από την 1η Ιανουαρίου 2007. Επιπλέον, το Συμβούλιο και το Κοινοβούλιο συμφώνησαν τελικά, το Νοέμβριο, για τη μεταρρύθμιση της διαχείρισης του προϋπολογισμού της Ένωσης και για την απλοποίηση της πρόσβασης στις χρηματοδοτήσεις της ΕΕ. Οι νέοι κανόνες θα συμβάλουν στην ώθηση της εφαρμογής των προγραμμάτων της ΕΕ στο πλαίσιο του πολυετούς δημοσιονομικού πλαισίου 2007-2013.

Όσον αφορά την εφαρμογή των πολιτικών, η Επιτροπή επικέντρωσε τη δράση της στην εφαρμογή του προγράμματος εργασίας για το 2006. Στα πλαίσια αυτά 74 βασικές προτάσεις του προγράμματος εργασίας υποβλήθηκαν κατά τη διάρκεια του έτους και μία συμπληρωματική κατά την έναρξη του 2007, δηλαδή ποσοστό εφαρμογής περίπου 90%. Το γεγονός αυτό δείχνει ότι ο κύκλος στρατηγικού σχεδιασμού και προγραμματισμού, που επικεντρώνεται σε ένα περιορισμένο αριθμό προτεραιοτήτων, είναι πλέον πλήρως ενσωματωμένος στις εργασίες της Επιτροπής. Ωστόσο, αυτό δεν εμπόδισε την Επιτροπή να ανταποκριθεί στη ραγδαία εξέλιξη της πολιτικής κατάστασης, όταν μέτρα τα οποία δεν είχαν προβλεφθεί κατά την έναρξη του έτους έπρεπε να ληφθούν άμεσα λόγω πιεστικών αναγκών, όπως ήταν για παράδειγμα η περίπτωση της κρίσης στο Λίβανο.

Το 2006, σε συνέχεια στην Ευρωπαϊκή πρωτοβουλία για τη διαφάνεια που άρχισε το 2005, μια Πράσινη βίβλος αποτέλεσε την αφορμή ευρείας δημόσιας συζήτησης για τον τρόπο με τον οποίο θα μπορέσουν τα θεσμικά όργανα να γίνουν πιο ανοικτά και πιο προσβάσιμα. Στο ίδιο πλαίσιο, η Επιτροπή δημιούργησε μια δικτυακή πύλη που παρέχει ενιαία πρόσβαση σε πληροφορίες για τους δικαιούχους προγραμμάτων που διαχειρίζεται άμεσα και δημοσίευσε έναν κατάλογο συνδέσμων προς τους δικτυακούς τόπους των κρατών μελών που παρέχουν ήδη πληροφορίες για τους τελικούς δικαιούχους των γεωργικών δαπανών στο πλαίσιο της επιμερισμένης διαχείρισης. Η Επιτροπή συνέχισε να προωθεί τις σχέσεις της με τα εθνικά κοινοβούλια, διαβιβάζοντας απευθείας σε αυτά όλες τις νέες της προτάσεις καθώς και τα έγγραφα διαβούλευσης και καλώντας τα να υποβάλουν τις παρατηρήσεις τους για τη βελτίωση της διαδικασίας για τη χάραξη πολιτικής.

Η Επιτροπή αποφάσισε να καταστήσει την επικοινωνία κεντρική ευθύνη της Ευρωπαϊκής Ένωσης προτείνοντας, σε μια Λευκή βίβλο, να γίνει αυτοτελής πολιτική της ΕΕ, ως παροχή υπηρεσιών στον πολίτη και ως μέσο δημοκρατίας. Η δημόσια διαβούλευση για τη Λευκή βίβλο διεξήχθη επιτυχώς μέχρι το Σεπτέμβριο του 2006 και συμπληρώθηκε από τέσσερα φόρουμ που οργανώθηκαν από τα εμπλεκόμενα μέρη για ειδικά θέματα.

Στο πλαίσιο του Σχεδίου Δ – Δημοκρατία, διάλογος και δημόσια συζήτηση [1] , που άρχισε τον Οκτώβριο του 2005 και συνεχίστηκε το Νοέμβριο του 2006[2], η Επιτροπή οργάνωσε έναν μεγάλο αριθμό συνεδριάσεων και δραστηριοτήτων στα κράτη μέλη για να διεξάγει έναν πραγματικό διάλογο με τους Ευρωπαίους πολίτες και για να τους παράσχει διόδους που θα τους επιτρέψουν να γνωστοποιήσουν τις ανησυχίες τους στους ευρωπαϊκούς φορείς λήψης αποφάσεων.

Ένας βασικός παράγοντας για να έρθει η Ένωση πιο κοντά στους πολίτες της είναι η πολιτική της για την πολυγλωσσία, που εγγυάται την πολιτιστική και γλωσσική πολυμορφία καθώς και το δικαίωμα των πολιτών να απευθύνονται στα ευρωπαϊκά όργανα σε μία από τις επίσημες γλώσσες της Ένωσης. Το 2006, η Επιτροπή έλαβε μέτρα για την εισαγωγή των τριών νέων επίσημων γλωσσών (τη βουλγαρικής, της ρουμανικής και της ιρλανδικής) από την 1η Ιανουαρίου 2007.

2. ΕΥΗΜΕΡΙΑ

Η στρατηγική της Λισσαβόνας για την ανάπτυξη και την απασχόληση

Το έτος 2006 χαρακτηρίστηκε από πλήρη δράση όσον αφορά τη στρατηγική για την ανάπτυξη και την απασχόληση. Στην αρχή του έτους, η Επιτροπή κάλεσε τα κράτη μέλη να "ανεβάσουν ταχύτητα" και από την ετήσια έκθεση προόδου για το 2006, προκύπτει, ότι σημειώθηκε πραγματική πρόοδος. Κατά τη διάρκεια του έτους, αυξήθηκαν σημαντικά οι προσπάθειες που καταβλήθηκαν για να υπάρξουν πραγματικά αποτελέσματα από την πολιτική δράση και για να βελτιωθεί το περιβάλλον ώστε οι επιχειρήσεις να μπορέσουν να επενδύσουν και να δημιουργήσουν θέσεις εργασίας. Καθίσταται σαφέστερο ότι οι παρελθούσες μεταρρυθμίσεις αρχίζουν να παράγουν ποσοτικά μετρήσιμα οφέλη και ότι η πλήρης εφαρμογή της στρατηγικής της Λισσαβόνας προσφέρει την προοπτική δυνητικά μεγάλων κερδών σε επίπεδο ανάπτυξης και απασχόλησης.

Η Επιτροπή πρότεινε για το 2006 ένα σύνολο σταθερών δεσμεύσεων για να ενισχυθεί η μεταρρύθμιση σε τέσσερις τομείς προτεραιότητας : γνώση (εκπαίδευση, Ε&Α και καινοτομία)· απελευθέρωση του επιχειρηματικού δυναμικού, ιδιαίτερα για τις ΜΜΕ· συμμετοχή περισσότερων ατόμων στην εργασία, ιδίως νέων – σύμφωνα με το Ευρωπαϊκό Σύμφωνο για τη Νεολαία - και μεγαλύτερης ηλικίας εργαζομένων· και ενέργεια. Οι δεσμεύσεις αυτές συμφωνήθηκαν από τους αρχηγούς κρατών και κυβερνήσεων στο Ευρωπαϊκό Συμβούλιο το Μάρτιο. Το 2006 υπήρξε σαφής εξέλιξη όσον αφορά την εθνική δέσμευση για την εφαρμογή της στρατηγικής της Λισσαβόνας, ιδίως στους τέσσερις τομείς που καθορίζονται ως προτεραιότητες από το Ευρωπαϊκό Συμβούλιο . Τα κράτη μέλη ανταλλάσσουν όλο και περισσότερο εμπειρίες και ιδέες που έχουν αποδειχτεί επιτυχείς. Ωστόσο, αν και παρατηρήθηκε πρόοδος σε όλα τα κράτη μέλη, υπάρχουν μεγάλες διαφορές μεταξύ τους όσον αφορά το εύρος και την ταχύτητα των μεταρρυθμίσεων.

Οι μεταρρυθμίσεις σε ευρωπαϊκό επίπεδο στο πλαίσιο του Κοινοτικού Προγράμματος της Λισσαβόνας (ΚΠΛ) σημειώνουν αξιόλογη πρόοδο. Μέχρι στιγμής, η Επιτροπή υλοποίησε ποσοστό άνω του 75% όλων των δράσεων που είχαν εξαγγελθεί στο ΚΠΛ. Η πολιτική συνοχής επιβεβαίωσε το ρόλο της ως κύριου ευρωπαϊκού χρηματοδοτικού μέσου για να υπάρξουν επιτόπου αποτελέσματα από το πρόγραμμα δράσης για την ανάπτυξη και την απασχόληση. Μέσω των εθνικών στρατηγικών πλαισίων αναφοράς που αποτέλεσαν αντικείμενο διαπραγμάτευσης με τα κράτη μέλη, αναμένεται ότι η επένδυση που διατίθεται για την ανάπτυξη και την απασχόληση στο πλαίσιο των διαρθρωτικών ταμείων θα ανέλθει σε περίπου 200 δισεκατ. ευρώ. Άλλα κοινοτικά μέσα, όπως η πολιτική αγροτικής ανάπτυξης, είχαν επίσης ως στόχο να συμβάλουν στη στρατηγική για την ανάπτυξη και την απασχόληση. Συνολικά, η νέα εταιρική σχέση για την ανάπτυξη και την απασχόληση αρχίζει να αποδεικνύει την αποτελεσματικότητα της ως κινητήρια δύναμη της οικονομικής μεταρρύθμισης στην Ευρώπη.

Καινοτομία

Η Επιτροπή, ανταποκρινόμενη στην έκκληση του εαρινού Ευρωπαϊκού Συμβουλίου του 2006, υπέβαλε στρατηγική καινοτομίας ευρείας βάσης στην οποία υποδεικνύονται οι κατευθύνσεις που θα πρέπει να ακολουθηθούν για να εισέλθει η ευρωπαϊκή πολιτική για την καινοτομία σε ένα περισσότερο λειτουργικό στάδιο. Το πρόγραμμα αυτό υποστηρίχθηκε από τους Ευρωπαίους ηγέτες στην άτυπη διάσκεψη κορυφής στο Lahti της Φινλανδίας, στις 20 Οκτωβρίου 2006.

Το 2006 χαρακτηρίστηκε επίσης από την έγκριση του 7 ου προγράμματος-πλαισίου έρευνας και τεχνολογικής ανάπτυξης από το Συμβούλιο και το Κοινοβούλιο και την έγκριση του 7ου προγράμματος-πλαισίου δραστηριοτήτων πυρηνικής έρευνας και εκπαίδευσης της Ευρατόμ από το Συμβούλιο. Το 7ο πρόγραμμα-πλαίσιο έρευνας και τεχνολογικής ανάπτυξης θα αυξήσει τις δαπάνες στον τομέα Ε&Α κατά 41% (σε τρέχουσες τιμές) μεταξύ του 2007 και του 2013. Το νεοσυσταθέν Ευρωπαϊκό Συμβούλιο Έρευνας θα διοχετεύσει κεφάλαια σε ευρωπαϊκό επίπεδο προς τη βέλτιστη έρευνα αιχμής. Για πρώτη φορά, αναμένεται ότι η ΕΕ θα εγκρίνει, το 2007, μια νέα μέθοδο χρηματοδότησης της καίριας τεχνολογικής έρευνας δρομολογώντας τις πρώτες κοινές τεχνολογικές πρωτοβουλίες (ΚΤΠ), που είναι μακροπρόθεσμες συμπράξεις μεταξύ του δημοσίου και του ιδιωτικού τομέα για την προώθηση του ρόλου της Ευρώπης σε ορισμένους στρατηγικούς τεχνολογικούς τομείς.

Για να ενισχυθεί η καινοτομία, το πρόσφατα εγκριθέν πρόγραμμα για την ανταγωνιστικότητα και την καινοτομία (CIP) στοχεύει να επιτύχει αύξηση 60% στα χρηματοδοτικά μέσα που ενισχύουν την επιχειρηματικότητα και την καινοτομία. Η ανακοίνωση σχετικά με την " χρηματοδότηση της ανάπτυξης των ΜΜΕ " υπέδειξε περαιτέρω ενέργειες για τη βελτίωση της πρόσβασης στη χρηματοδότηση, που ενδέχεται να οδηγήσουν στον τριπλασιασμό των επενδύσεων κεφαλαίων επιχειρηματικού κινδύνου σε νεοσυσταθείσες επιχειρήσεις εντός της ΕΕ μέχρι το 2013. Η Επιτροπή παρουσίασε επίσης νέες ιδέες για τον τρόπο με τον οποίο τα φορολογικά κίνητρα μπορούν να λειτουργήσουν ως ένα σημαντικό μέσο πολιτικής που μπορούν να χρησιμοποιήσουν τα κράτη μέλη για να ενθαρρύνουν περισσότερο την επιχειρηματική έρευνα.

Το 2006 προετοίμασε το έδαφος για τη δημιουργία του Ευρωπαϊκού Ινστιτούτου Τεχνολογίας (EIT) , που θα αποτελέσει ένα νέο πόλο αριστείας στους τομείς της καινοτομίας, της έρευνας και της ανώτατης εκπαίδευσης στην Ευρώπη. Μετά από ευρεία διαβούλευση με τα κράτη μέλη και τους ενδιαφερόμενους φορείς, υποβλήθηκε επίσημη πρόταση στο τέλος του έτους.

Άλλο αξιοσημείωτο γεγονός ήταν η ολοκλήρωση των διαπραγματεύσεων για το σχέδιο ITER (Διεθνής Θερμοπυρηνικός Πειραματικός Αντιδραστήρας) που κατέληξαν, το Νοέμβριο, στην υπογραφή της συμφωνίας ITER από επτά μέρη[3]. Το σχέδιο ITER, που έχει σκοπό να καταδείξει τις δυνατότητες που προσφέρει η σύντηξη ως πηγή ενέργειας, θα αποτελέσει τη μεγαλύτερη παγκόσμια επιστημονική συνεργασία στο είδος αυτό και περιλαμβάνει χώρες που αντιπροσωπεύουν άνω του μισού πληθυσμού της γης.

Το Galileo, το παγκόσμιο δορυφορικό σύστημα πλοήγησης, έλαβε τα πρώτα του σήματα δοκιμής από το διάστημα τον Ιανουάριο του 2006. Για την μέγιστη αξιοποίηση των δυνατοτήτων που προσφέρει το Galileo, μια Πράσινη βίβλος δρομολόγησε τη συζήτηση σχετικά με το τι θα μπορούσε να κάνει ο δημόσιος τομέας για τη δημιουργία κατάλληλου πλαισίου για την ανάπτυξη των εφαρμογών της δορυφορικής πλοήγησης.

Η ενιαία αγορά

Στο πλαίσιο της ευρείας αναθεώρησης της ενιαίας αγοράς, η Επιτροπή δρομολόγησε τον Απρίλιο διαβούλευση για την μελλοντική πολιτική για την ενιαία αγορά. Από τη διαβούλευση αυτή φάνηκε ότι οι πολίτες, οι επιχειρήσεις και οι κυβερνήσεις της Ευρωπαϊκής Ένωσης θεωρούν ότι η ενιαία αγορά διαδραματίζει κρίσιμο ρόλο στην αντιμετώπιση των σημερινών προκλήσεων της Ευρώπης, αλλά ότι θα πρέπει, επίσης, να βελτιωθεί και ότι χρειάζεται ένα σαφές όραμα για να μπορέσει να αντιμετωπίσει τις νέες προκλήσεις. Από τη διαβούλευση θα προκύψουν ιδέες για τη βελτίωση της πολιτικής για την ενιαία αγορά που θα παρουσιαστούν το 2007.

Ένα από τα σημαντικότερα γεγονότα του 2006 ήταν η έκδοση της οδηγίας για τις υπηρεσίες. Η οδηγία αυτή αποτελεί ένα σημαντικό μέσο για την απελευθέρωση όλου του υπάρχοντος δυναμικού στον τομέα των υπηρεσιών στην Ευρώπη και θα συμβάλλει στην υλοποίηση μιας πραγματικής εσωτερικής αγοράς υπηρεσιών. Η ελευθερία εγκαταστάσεως και η ελεύθερη παροχή διασυνοριακών υπηρεσιών θα διευκολυνθούν και τα δικαιώματα των καταναλωτών ως χρηστών υπηρεσιών θα ενισχυθούν μέσω της θέσπισης δικαιωμάτων ενημέρωσης και μιας γενικής ρήτρας απαγόρευσης των διακρίσεων.

Ένα άλλο σημαντικό ορόσημο υπήρξε η συμφωνία μεταξύ του Συμβουλίου και του Ευρωπαϊκού Κοινοβουλίου για τον κανονισμό REACH (για την καταχώρηση, την αξιολόγηση και την αδειοδότηση των χημικών προϊόντων και για τους περιορισμούς που επιβάλλονται σε αυτά), που θα αρχίσει να ισχύει τον Ιούνιο του 2007. Ο κανονισμός REACH περιλαμβάνει συνολική μεταρρύθμιση της παρασκευής, εμπορίας, εισαγωγής και χρησιμοποίησης χημικών ουσιών. Θα βελτιώσει την υγεία και το περιβάλλον ενώ θα διασφαλίσει την καινοτομία και την ανταγωνιστικότητα.

Το νέο σχέδιο οδηγίας, που προτείνει πλήρες άνοιγμα της αγοράς στις ταχυδρομικές υπηρεσίες μέχρι το 2009, θα αποτελέσει ένα περαιτέρω βήμα για την αποδέσμευση του πλήρους δυναμικού ενός σημαντικού τομέα της ευρωπαϊκής οικονομίας. Η πρόταση θα έχει άμεσο αντίκτυπο στην τόνωση του ανταγωνισμού, στις επιλογές των καταναλωτών και τη βιώσιμη απασχόληση ενώ θα διατηρήσει μια καθολική υπηρεσία υψηλής ποιότητας.

Στον χρηματοπιστωτικό τομέα, υποβλήθηκε σημαντική νομοθετική πρόταση, η οποία ορίζει σαφή κριτήρια για τις αρχές εποπτείας των κρατών μελών για την αξιολόγηση των προτεινόμενων συγχωνεύσεων και εξαγορών μεταξύ των χρηματοπιστωτικών ιδρυμάτων. Στην Λευκή βίβλο για τα επενδυτικά κεφάλαια αναφέρονται ενδεχόμενες βελτιώσεις που θα μπορούσαν να αποβούν εις όφελος και των επενδυτών και της βιομηχανίας, με ιδιαίτερη αναφορά στη σχέση κόστους-αποδοτικότητας και στη διάδοση των πληροφοριών. Σε ανακοίνωση για τα συστήματα εγγύησης των καταθέσεων προτείνεται σειρά μέτρων αυτορρύθμισης για τις τράπεζες τα οποία προορίζονται να προστατεύσουν τους καταναλωτές σε περίπτωση χρεοκοπίας μίας τράπεζας. Η Επιτροπή στήριξε επίσης μια πρωτοβουλία αυτορύθμισης που έλαβε ο τομέας κινητών αξιών για την εκπόνηση κώδικα δεοντολογίας που θα επιτρέψει αποτελεσματικές διασυνοριακές συναλλαγές εκκαθάρισης και διακανονισμού.

Ορισμένα αρχικά βήματα έχουν γίνει για τη δημιουργία ανοιχτών και θεμιτών συνθηκών αγοράς για τις συμβάσεις στον τομέα της άμυνας με την έκδοση κατευθυντήριων γραμμών για να διασαφηνιστεί η σύναψη συμβάσεων στον τομέα της άμυνας στο πλαίσιο των κοινοτικών κανόνων. Εξάλλου, έχει υποβληθεί μια πρόταση για την τροποποίηση των οδηγιών σχετικά με τα μέσα προσφυγής για να ενισχυθεί η αποτελεσματικότητα των μηχανισμών επανεξέτασης τους οποίους διαθέτουν οι θιγόμενοι οικονομικοί φορείς στις διαδικασίες σύναψης συμβάσεων. Αυτό θα πρέπει να δώσει περισσότερα κίνητρα στις επιχειρήσεις για συμμετοχή σε διασυνοριακές προσφορές για συμβάσεις.

Η αύξηση των δικαστικών αγωγών που υποβάλλουν οι φορολογούμενοι τα τελευταία έτη δείχνει ότι οι φορολογικοί φραγμοί στη διασυνοριακή διακίνηση και επένδυση παραμένουν σύνηθες φαινόμενο. Κατά συνέπεια, η Επιτροπή πρότεινε μια συντονισμένη κοινοτική προσέγγιση για τα εθνικά συστήματα άμεσης φορολογίας . Άρχισαν διαβουλεύσεις με όλα τα ενδιαφερόμενα μέρη για τον τρόπο με τον οποίο θα έπρεπε να εντατικοποιηθεί η καταπολέμηση της φοροδιαφυγής και υποβλήθηκε μια νέα γενιά φορολογικών και τελωνειακών προγραμμάτων για τη βελτίωση της συνεργασίας μεταξύ των εθνικών συστημάτων και την απλούστευση της λειτουργίας τους. Όσον αφορά την έμμεση φορολογία, η Επιτροπή πρότεινε να καταργηθεί ο φόρος εισφοράς που επιβάλλεται στις συγκεντρώσεις κεφαλαίων για να ενισχυθεί η ανάπτυξη των επιχειρήσεων της ΕΕ.

Η Επιτροπή συνέχισε να εφαρμόζει με αυστηρό και σταθερό τρόπο τους κοινοτικούς κανόνες σχετικά με τις συμπράξεις, τις περιοριστικές εμπορικές πρακτικές, τις συγχωνεύσεις και τις κρατικές ενισχύσεις. Στο πλαίσιο της καταπολέμησης των συμπράξεων και των καταχρήσεων δεσπόζουσας θέσης, η Επιτροπή επέβαλε πρόστιμα άνω των 2 δισεκατ. ευρώ. Οι αναθεωρημένες κατευθυντήριες γραμμές για τον υπολογισμό των προστίμων που επιβάλλονται για παραβιάσεις των κανόνων του ανταγωνισμού και η αναθεωρημένη ανακοίνωση περί επιείκειας θα ενισχύσουν την αποτελεσματικότητα της δράσης της Επιτροπής και θα προσφέρουν στις επιχειρήσεις σαφέστερους προσανατολισμούς. Οι νέες κατευθυντήριες γραμμές που εκδόθηκαν για τις κρατικές ενισχύσεις στους τομείς της Ε&Α και της καινοτομίας, των επιχειρηματικών κεφαλαίων και των ενισχύσεων de minimis αποτελούν σημαντική πρόοδο για την κατάρτιση ενός πλαισίου που θα επιτρέψει "λιγότερες και καλύτερα στοχοθετημένες" ενισχύσεις. Επίσης, στον τομέα της γεωργίας, εκδόθηκαν νέοι κανόνες όσον αφορά τις κρατικές ενισχύσεις, στο τέλος του 2006.

Η "i2010 πρωτοβουλία" – που προωθεί τις τεχνολογίες της κοινωνίας της πληροφορίας για την επίτευξη των στόχων της Λισσαβόνας – έχει τεθεί πλήρως σε εφαρμογή. Για να βελτιωθεί η αποτελεσματικότητα των δημοσίων υπηρεσιών, υποβλήθηκε ένα σχέδιο δράσης για εκσυγχρονισμό, μέχρι το 2010, με τη βοήθεια των τεχνολογιών της πληροφορίας, των διοικητικών συστημάτων των κρατών μελών. Δρομολογήθηκαν διαβουλεύσεις για την επανεξέταση του κανονιστικού πλαισίου των ηλεκτρονικών επικοινωνιών. Στον τομέα των τηλεπικοινωνιών, η πρωτοβουλία της Επιτροπής να μειώσει τα εξαιρετικά υψηλά τέλη περιαγωγής στην κινητή τηλεφωνία έτυχε ευρείας αποδοχής, σε έναν τομέα που παρουσιάζει άμεσο ενδιαφέρον για τους πολίτες.

Εκπαίδευση και δια βίου μάθηση

Ολοκληρώθηκε η νομοθετική διαδικασία για την έγκριση του ‘προγράμματος για την δια βίου μάθηση’ 2007-2013. Για πρώτη φορά, ένα μόνο πρόγραμμα καλύπτει τις δυνατότητες μάθησης από την παιδική ηλικία μέχρι το γήρας. Η επιτυχής εφαρμογή των υφιστάμενων προγραμμάτων δια βίου μάθησης συνεχίστηκε και δόθηκαν περίπου 280.000 επιχορηγήσεις το 2006.

Ανταποκρινόμενη στο αίτημα που διατυπώθηκε κατά το άτυπο Ευρωπαϊκό Συμβούλιο που διεξήχθη στο Hampton Court τον Οκτώβριο του 2005, η Επιτροπή εξέθεσε τις απόψεις της σχετικά με τις προσεγγίσεις για τον εκσυγχρονισμό των ευρωπαϊκών πανεπιστημίων , καθιστώντας τα κινητήριες δυνάμεις της καινοτομίας. Η Επιτροπή εξέδωσε επίσης σύσταση για τη θέσπιση του Ευρωπαϊκού Πλαισίου Επαγγελματικών Προσόντων για τη δια βίου μάθηση (EΠΠ) που θα βοηθά τα κράτη μέλη, τους εργοδότες και τους πολίτες να συγκρίνουν τα προσόντα που αποκτώνται στα διαφορετικά συστήματα εκπαίδευσης και κατάρτισης της ΕΕ. Η Επιτροπή έδωσε, επίσης, έμφαση στο γεγονός ότι πρέπει να συνδυαστούν επιτυχώς η αποτελεσματικότητα και η ισοτιμία στην ευρωπαϊκή εκπαίδευση και στα συστήματα κατάρτισης και επισήμανε τον σημαντικό ρόλο της εκπαίδευσης και της κατάρτισης των ενηλίκων για να ενισχυθεί η ικανότητα επαγγελματικής ένταξης, κινητικότητας και κοινωνικής ένταξης. Υπήρξε, επίσης, συμφωνία για την προτεινόμενη σύσταση σχετικά με τις βασικές ικανότητες για την δια βίου μάθηση, που θεσπίζει ένα ευρωπαϊκό εργαλείο αναφοράς για τις βασικές ικανότητες που θα παρέχονται μέσω της δια βίου μάθησης, καθώς και για τη σύσταση που θεσπίζει έναν ευρωπαϊκό χάρτη ποιότητας για την κινητικότητα.

Ενέργεια και μεταφορές

Μεγάλη πρόοδος σημειώθηκε το 2006 για την εκπόνηση μιας ολοκληρωμένης ευρωπαϊκής ενεργειακής πολιτικής, σε απάντηση στο αίτημα που διατυπώθηκε από τους αρχηγούς κρατών και κυβερνήσεων κατά την άτυπη συνάντησή τους στο Hampton Court τον Οκτώβριο του 2005. Με βάση την Πράσινη βίβλο που υποβλήθηκε από την Επιτροπή το Μάρτιο, το εαρινό Ευρωπαϊκό Συμβούλιο δημοσίευσε έναν κατάλογο μέτρων που πρέπει να ληφθούν για να διασφαλιστεί στην ΕΕ ένας ασφαλής, ανταγωνιστικός και βιώσιμος ενεργειακός εφοδιασμός. Στο πλαίσιο αυτό η Επιτροπή, ενεργώντας από κοινού με τη Γενική Γραμματεία του Συμβουλίου, υπέβαλε ένα έγγραφο με τον τίτλο "Μια εξωτερική πολιτική για την εξυπηρέτηση των ενεργειακών συμφερόντων της Ευρώπης". Η Επιτροπή υπέβαλε, επίσης, ένα σχέδιο δράσης για την ενεργειακή απόδοση που αποτελεί το πρώτο βήμα μιας σειράς μέτρων για την προώθηση της βιωσιμότητας, της ασφάλειας και της ανταγωνιστικότητας στον τομέα της ενέργειας. Το τεράστιο έργο που αναλήφθηκε το 2006 προετοίμασε το έδαφος για την στρατηγική επισκόπηση της ενεργειακής πολιτικής της ΕΕ που υποβλήθηκε στις αρχές του έτους 2007.

Στον τομέα των μεταφορών, η Επιτροπή αναθεώρησε την Λευκή βίβλο για τις μεταφορές του 2001 και πρότεινε πρόσθετα μέσα για την προώθηση της βιώσιμης κινητικότητας. Μία από τις νέες αυτές προτεραιότητες αφορά την διοικητική μέριμνα της αλυσίδας εμπορευματικών μεταφορών, που αποτέλεσε αντικείμενο ανακοίνωσης ως ένα πρώτο βήμα για την εκπόνηση ενός σχεδίου δράσης. Η Επιτροπή έλαβε, επίσης, μια σειρά μέτρων για να ενισχύσει την αναζωογόνηση του τομέα των σιδηροδρόμων.

Από την 1η Ιανουαρίου 2007, όλες οι υπηρεσίες σιδηροδρομικών εμπορευματικών μεταφορών έχουν ανοίξει στον ανταγωνισμό. Αυτό το νέο στάδιο στη διαδικασία αναζωογόνησης των σιδηροδρόμων αναμένεται να σηματοδοτήσει την αλλαγή πορείας για τις σιδηροδρομικές εμπορευματικές μεταφορές.

Διεύρυνση της ευρωζώνης

Την 1η Ιανουαρίου 2007, η Σλοβενία ήταν το πρώτο από τα κράτη μέλη της πέμπτης διεύρυνσης της Ένωσης που εισήλθε στη ζώνη ευρώ. Η έκθεση σύγκλισης του 2006 δείχνει ότι άλλες χώρες της ΕΕ ‘με παρέκκλιση’ σημειώνουν πρόοδο προς τη σύγκλιση, αλλά με διαφορετικό ρυθμό. Σε ειδική έκθεση που συνέταξε μετά από αίτημα της Λιθουανίας, η Επιτροπή αποφάνθηκε ότι η Λιθουανία θα πρέπει να διατηρήσει το παρόν καθεστώς της. Η αξιολόγηση αυτή εγκρίθηκε από το Συμβούλιο.

3. ΑΛΛΗΛΕΓΓΥΗ

Κοινωνική αλληλεγγύη

Τον Οκτώβριο, η Επιτροπή ενέκρινε ανακοίνωση που καθορίζει πέντε τομείς για συγκεκριμένη δράση ώστε να βοηθηθούν τα κράτη μέλη να προσαρμοστούν στις δημογραφικές μεταβολές που συμβαίνουν στο εθνικό τους πλαίσιο. Άλλες σημαντικές εξελίξεις ήταν η παρουσίαση μιας ανακοίνωσης για τις κοινωνικές υπηρεσίες κοινής ωφέλειας με στόχο να διευκρινιστούν οι υφιστάμενες κοινοτικές διατάξεις στον τομέα αυτό, και η πρόταση για ένα Ευρωπαϊκό Ταμείο Προσαρμογής στην Παγκοσμιοποίηση που θα επιτρέψει στην Κοινότητα να ενισχύσει τους εργαζόμενους που έχουν πληγεί από τις επιπτώσεις της παγκοσμιοποίησης.

Το 2006 – Ευρωπαϊκό Έτος της Κινητικότητας των Εργαζομένων – οργανώθηκαν 2.000 εκδηλώσεις σε όλη την Ευρώπη με στόχο την ευαισθητοποίηση του κοινού στο δικαίωμα εργασίας σε άλλη χώρα της ΕΕ. Στον τομέα του εργατικού δικαίου, το Συμβούλιο ενέκρινε τις προτάσεις της Επιτροπής για την προώθηση της αξιοπρεπούς εργασίας στην Κοινότητα και παγκοσμίως. Η Επιτροπή συμβουλεύτηκε τους κοινωνικούς εταίρους για τον καλύτερο τρόπο συμβιβασμού της οικογενειακής και επαγγελματικής ζωής και για την ενεργό ενσωμάτωση των ατόμων που βρίσκονται στο περιθώριο της αγοράς εργασίας. Ζητήθηκε, επίσης, η γνώμη των κοινωνικών εταίρων για την ανάγκη ενσωμάτωσης της σύμβασης για τα πρότυπα ναυτικής εργασίας στο πλαίσιο της ΔΟΕ στην ευρωπαϊκή νομοθετική ρύθμιση. Σε απάντηση στο αίτημα που διατυπώθηκε από το εαρινό Ευρωπαϊκό Συμβούλιο του 2006, μια Πράσινη βίβλος δρομολόγησε συζήτηση για τον τρόπο με τον οποίο το εργατικό δίκαιο σε ευρωπαϊκό και εθνικό επίπεδο θα μπορούσε να βοηθήσει την αγορά εργασίας να γίνει πιο ευέλικτη διασφαλίζοντας, ωστόσο, στους εργαζομένους μια μέγιστη ασφάλεια (η προσέγγιση της " ευέλικτης ασφάλειας "). Τα αποτελέσματα αυτής της διαδικασίας διαβούλευσης θα ληφθούν υπόψη στις πρωτοβουλίες για την ευέλικτη ασφάλεια που θα παρουσιάσει η Επιτροπή το 2007.

Οι προετοιμασίες για το Ευρωπαϊκό Έτος Διαπολιτιστικού Διαλόγου 2008 συνεχίστηκαν, συμπεριλαμβανομένης της ολοκλήρωσης της νομοθετικής διαδικασίας για την απόφαση ανακήρυξης του εν λόγω έτους. Ολοκληρώθηκε, επίσης, η νομοθετική διαδικασία για νέα προγράμματα στον τομέα του πολιτισμού, της νεολαίας και της ενεργούς άσκησης της ιδιότητας του πολίτη.

Θεμελιώδη δικαιώματα και αστική δικαιοσύνη

Ο τομέας των θεμελιωδών δικαιωμάτων χαρακτηρίστηκε από την πολιτική συμφωνία, που επετεύχθη το Δεκέμβριο, για τον κανονισμό που θεσπίζει ένα Ευρωπαϊκό Οργανισμό Θεμελιωδών Δικαιωμάτων. Η δημιουργία αυτού του οργανισμού, το 2007, θα αποτελέσει ένα σημαντικό στάδιο στην ανάπτυξη της ικανότητας της ΕΕ να προωθεί και να εγγυάται την τήρηση των θεμελιωδών δικαιωμάτων στην επικράτειά της. Ένα άλλο σημαντικό γεγονός του έτους υπήρξε η παρουσίαση μιας πρωτοβουλίας για την προώθηση και την προστασία των δικαιωμάτων του παιδιού στο πλαίσιο των εσωτερικών και των εξωτερικών πολιτικών της ΕΕ.

Η Επιτροπή αντιμετώπισε την ανισότητα μεταξύ των φύλων στην Ευρώπη με ένα νέο χάρτη πορείας για την ισότητα μεταξύ ανδρών και γυναικών 2006-2010 και τη δημιουργία ενός Ευρωπαϊκού Ινστιτούτου για την Ισότητα των Φύλων. Για να ενισχυθεί η ιδιότητα του ευρωπαίου πολίτη, η Επιτροπή πρότεινε να διευκολυνθεί η άσκηση, από τους ευρωπαίους πολίτες, των εκλογικών τους δικαιωμάτων στη χώρα διαμονής τους κατά τις ευρωπαϊκές εκλογές. Σε πράσινη Βίβλο για τη διπλωματική και προξενική προστασία των πολιτών της Ένωσης σε τρίτες χώρες προτάθηκαν πιο αποτελεσματικές εκστρατείες πληροφόρησης των πολιτών, η εξέταση του εύρους της προστασίας που θα έπρεπε να τους προσφερθεί και η βελτίωση των αναγκαίων δομών και πόρων.

Στον τομέα της αστικής δικαιοσύνης, η Επιτροπή πρότεινε διάφορες προτάσεις για τον τρόπο βελτίωσης της εκτέλεσης των χρηματικών απαιτήσεων στην Ευρώπη. Μια πρόταση κανονισμού για τη θέσπιση κανόνων σχετικά με το εφαρμοστέο δίκαιο σε γαμικές διαφορές αναμένεται να βελτιώσει την κατάσταση για ένα αυξανόμενο αριθμό διεθνών ζευγαριών που χωρίζουν εντός της ΕΕ. Στο ίδιο πλαίσιο, μια πράσινη Βίβλος σχετικά με τους κανόνες σύγκρουσης νόμων που διέπουν τις περιουσιακές σχέσεις μεταξύ συζύγων δρομολόγησε μια διαδικασία προβληματισμού για πιθανή κοινοτική δράση. Τέλος, μια πράσινη Βίβλος για το ρόλο της κοινωνίας των πολιτών στις προσπάθειες της Κοινότητας να καταπολεμήσει τα ναρκωτικά εξέτασε την δυνατότητα της στενότερης εμπλοκής στην πολιτική διαδικασία των ατόμων που θίγονται πιο άμεσα από το πρόβλημα των ναρκωτικών.

Μετανάστευση

Από τη στιγμή που εγκρίθηκε η σφαιρική προσέγγιση της μετανάστευσης από το Ευρωπαϊκό Συμβούλιο, το Δεκέμβριο του 2005, έχουν γίνει τα πρώτα απτά βήματα προς μια πραγματική ευρωπαϊκή πολιτική μετανάστευσης. Τα κύρια επιτεύγματα της σφαιρικής προσέγγισης περιλαμβάνουν: τη δρομολόγηση διάφορων κοινών θαλάσσιων επιχειρήσεων στη Μεσόγειο και στον Ατλαντικό Ωκεανό· τη συμβολή της ΕΕ στις συζητήσεις που διεξήχθησαν εντός του ΟΗΕ για τη μετανάστευση και την ανάπτυξη: τη θέσπιση προγράμματος εργασίας με τις χώρες της Αφρικής· την ενίσχυση της συνεργασίας με τις χώρες της Μεσογείου και της Αφρικής και την ταχεία έγκριση κοινοτικής ενίσχυσης για την περαιτέρω ενίσχυση των δυνατοτήτων διαχείρισης της μετανάστευσης στη Σενεγάλη και στη Μαυριτανία και τη συμβολή στη βελτίωση του ελέγχου της μετανάστευσης από τη θάλασσα.

Η Επιτροπή αντιμετώπισε το θέμα της παράνομης μετανάστευσης προτείνοντας έναν ορισμένο αριθμό συγκεκριμένων δράσεων ενόψει της αυξανόμενης μεταναστευτικής πίεσης στα εξωτερικά σύνορα της Ευρωπαϊκής Ένωσης. Λόγω του κύματος των παράνομων μεταναστών στα νότια σύνορα της Ένωσης, η Επιτροπή πρότεινε ένα ολοκληρωμένο μοντέλο για να βελτιωθεί η ικανότητα της ΕΕ να διαχειρίζεται τα εξωτερικά θαλάσσια σύνορά της . Η Επιτροπή πρότεινε επίσης τρόπους για να εντατικοποιηθεί ο διάλογος και η συνεργασία με την Αφρική στα θέματα μετανάστευσης.

Ευρωπαϊκή συνοχή

Οι διαπραγματεύσεις για τις κανονιστικές διατάξεις που συνοδεύουν την πολιτική συνοχής 2007-2013 ολοκληρώθηκαν τον Ιούλιο. Οι στρατηγικές κατευθυντήριες γραμμές της Κοινότητας, που εγκρίθηκαν από τα κράτη μέλη τον Οκτώβριο, καθορίζουν τις προτεραιότητες για τις μελλοντικές επενδύσεις ιδίως στην έρευνα, την καινοτομία, την οικονομία της γνώσης και το ανθρώπινο κεφάλαιο. Οι γραμμές αυτές σε συνδυασμό με την κατανομή των κοινοτικών πόρων ανά κράτος μέλος και στόχο προτεραιότητας, προσδιορίζουν το πλαίσιο για τη διαπραγμάτευση περίπου 450 επιχειρησιακών προγραμμάτων που θα υποβληθούν από τα κράτη μέλη και τις περιφέρειες.

Προστασία του περιβάλλοντος, κλιματικές αλλαγές και βιώσιμη διαχείριση των πόρων

Τον Ιούνιο, το Ευρωπαϊκό Συμβούλιο επιβεβαίωσε τη σταθερή δέσμευσή του για βιώσιμη ανάπτυξη, εγκρίνοντας την ανανεωμένη στρατηγική της ΕΕ για την αειφόρο ανάπτυξη για μια διευρυμένη Ευρώπη . Με την έγκριση των θεματικών στρατηγικών που αφορούν το αστικό περιβάλλον, την προστασία του εδάφους και τα φυτοφάρμακα το 2006, η Επιτροπή διαθέτει πλέον επτά 'θεματικές στρατηγικές' (για τον αέρα, το έδαφος, τα απόβλητα, τους φυσικούς πόρους, τα φυτοφάρμακα, το περιβάλλον και το θαλάσσιο περιβάλλον) που αποτελούν τον κορμό του 6ου προγράμματος δράσης για το περιβάλλον. Μια κοινοτική στρατηγική για την ενθάρρυνση της βιώσιμης παραγωγής βιοκαυσίμων από αγροτικά προϊόντα υποβλήθηκε επίσης, καθώς και κοινοτικό σχέδιο για την ανάσχεση της απώλειας της βιοποικιλότητας στην ΕΕ έως το 2010.

Το 2006, οι κλιματικές αλλαγές ήταν συνεχώς στο κέντρο των πολιτικών συζητήσεων. Κατά τη διάρκεια του έτους, το σύστημα εμπορίας δικαιωμάτων εκπομπών της ΕΕ απέδειξε τη βιωσιμότητά του παρόλες τις αναταραχές της αγοράς. Μία ανακοίνωση έθεσε το χρονοδιάγραμμα για την επέκταση του συστήματος σε νέους τομείς και αέρια. Προτάθηκαν, επίσης, νομοθετικά μέτρα για την ένταξη των εκπομπών αερίων θερμοκηπίου που προέρχονται από την πολιτική αεροπορία στο σύστημα εμπορίας δικαιωμάτων εκπομπών της ΕΕ. Μια σημαντική αρμοδιότητα κατά το 2006 ήταν ο έλεγχος και η έγκριση των εθνικών σχεδίων κατανομής δικαιωμάτων εμπορίας των κρατών μελών κατά τη διάρκεια της δεύτερης περιόδου του συστήματος εμπορίας δικαιωμάτων εκπομπών (2008-2012).

Σε διεθνές επίπεδο, η Επιτροπή έπαιξε ηγετικό ρόλο στη 12η διάσκεψη των συμβαλλομένων μερών στη σύμβαση για την καταπολέμηση της αλλαγής του κλίματος και στη διάσκεψη των συμβαλλομένων μερών στο Πρωτόκολλο του Κιότο (Ναϊρόμπι, Νοέμβριος 2006). Πρόοδος σημειώθηκε επίσης σε διάφορα θέματα, ιδίως όσον αφορά το Ειδικό Ταμείο για τις Κλιματικές Αλλαγές, και δρομολογήθηκε η πορεία για την επίτευξη συμφωνίας σχετικά με την ανάγκη να αναληφθούν δεσμεύσεις για τη μείωση των εκπομπών μετά το 2012.

Μία Πράσινη βίβλος για την μελλοντική ναυτιλιακή πολιτική της ΄Ενωσης αποτέλεσε τη βάση μιας από τις ευρύτερες διαβουλεύσεις στην ιστορία της Ευρωπαϊκής Ένωσης. Ζητήθηκε από τους πολίτες η γνώμη τους για τον τρόπο με τον οποίο θέλουν να γίνεται η διαχείριση των θαλασσών και των ωκεανών ενώ θα επιδιώκεται μια βιώσιμη ισορροπία που λαμβάνει υπόψη τις οικονομικές, κοινωνικές και περιβαλλοντικές διαστάσεις.

Στον τομέα της κοινής αλιευτικής πολιτικής , το Συμβούλιο ενέκρινε το πρώτο συνολικό πλαίσιο διατήρησης των αλιευτικών πόρων στη Μεσόγειο καθώς και την πρόταση της Επιτροπής να ενισχύσει τον έλεγχο και την εφαρμογή μέσω της σύγχρονης τεχνολογίας. Η Επιτροπή εξασφάλισε, επίσης, την ανανέωση σημαντικών συμφωνιών αλιευτικής σύμπραξης με τρίτες χώρες όπως η Γροιλανδία και η Μαυριτανία.

Όσον αφορά την Κοινή Αγροτική Πολιτική (ΚΑΠ) , η Επιτροπή πρότεινε τη μεταρρύθμιση της κοινής οργάνωσης αγοράς στον αμπελοοινικό τομέα για να βελτιωθεί η ανταγωνιστικότητα του εν λόγω τομέα. Το Δεκέμβριο, επετεύχθη συμφωνία από τους υπουργούς γεωργίας της ΕΕ για σημαντική μεταρρύθμιση του καθεστώτος ενισχύσεων στους παραγωγούς μπανάνας . Η διαδικασία μεταρρύθμισης συνεχίστηκε με την επεξεργασία μιας πρότασης για την καθιέρωση πολιτικής που είναι περισσότερο προσανατολισμένη προς την αγορά στον τομέα των οπωροκηπευτικών, η οποία υποβλήθηκε στις αρχές του 2007. Το Φεβρουάριο του 2006, το Συμβούλιο ενέκρινε τις κοινοτικές στρατηγικές κατευθυντήριες γραμμές για την αγροτική ανάπτυξη κατά την περίοδο 2007-2013, που στοχεύουν στην υλοποίηση των στόχων βιώσιμης ανάπτυξης του Göteborg και τη συμβολή στην ανανεωμένη στρατηγική της Λισσαβόνας για την ανάπτυξη και την απασχόληση. Μαζί με τους κανόνες εφαρμογής, οι κατευθυντήριες αυτές γραμμές παρέχουν το πλαίσιο που θα επιτρέψει την διαπραγμάτευση των 96 αναμενόμενων προγραμμάτων αγροτικής ανάπτυξης . Για την απλοποίηση της ΚΑΠ προς όφελος των αγροτών, των διοικήσεων και των επιχειρήσεων, η Επιτροπή πρότεινε την καθιέρωση μιας κοινής οργάνωσης αγοράς (ΚΟΑ), που θα αντικαταστήσει τις 21 υφιστάμενες.

4. ΑΣΦΑΛΕΙΑ ΚΑΙ ΕΛΕΥΘΕΡΙΑ

Δικαιοσύνη και εσωτερικές υποθέσεις

Για να αναπτυχθεί περαιτέρω ο χώρος ελευθερίας, ασφάλειας και δικαιοσύνης, η Επιτροπή υπέβαλε ανακοίνωση για τη διερεύνηση των δυνατοτήτων βελτίωσης της λειτουργίας των κοινοτικών πολιτικών βάσει των υφιστάμενων συνθηκών. Μια ανακοίνωση πρότεινε τη θέσπιση ενός συνολικού συστήματος που θα επιτρέπει την αντικειμενική και αμερόληπτη αξιολόγηση των κοινοτικών μέτρων. Για πρώτη φορά, αξιολογήθηκε η εφαρμογή του προγράμματος δράσης της Χάγης σε εθνικό επίπεδο και δημοσιεύθηκε η πρώτη έκθεση για την εφαρμογή του προγράμματος αυτού. Το Ευρωπαϊκό Συμβούλιο του Δεκεμβρίου ενέκρινε αυτή την ενδιάμεση αναθεώρηση των κοινοτικών πολιτικών και κάλεσε τα κράτη μέλη να συνεχίσουν να εξετάζουν τις δυνατότητες βελτίωσης της διαδικασίας λήψης αποφάσεων.

Στο πλαίσιο της διαχείρισης των συνόρων, η Επιτροπή πρότεινε τη δημιουργία ομάδων ταχείας επέμβασης στα σύνορα που θα παρέχουν βοήθεια στα κράτη μέλη που αντιμετωπίζουν μεγάλες δυσκολίες στον έλεγχο των εξωτερικών τους συνόρων. Ένα σημαντικό βήμα για την ενίσχυση της συνοχής της κοινής πολιτικής για τις θεωρήσεις ήταν η υποβολή πρότασης για κοινοτικό κώδικα θεωρήσεων . Για την ενίσχυση της επέκτασης του χώρου Σένγκεν, το Συμβούλιο και το Κοινοβούλιο κατέληξαν σε πολιτική συμφωνία για τα μέτρα που θα προετοιμάσουν το νομικό πλαίσιο για το σύστημα πληροφοριών Σένγκεν δεύτερης γενιάς ( SIS II) . Μια πρωτοβουλία για την ενίσχυση της ευρωπαϊκής αστυνομικής συνεργασίας ελήφθη μέσω της πρότασης για ένταξη της Ευρωπαϊκής Αστυνομικής Υπηρεσίας (EUROPOL) στο κοινοτικό πλαίσιο, αυξάνοντας κατ’ αυτό τον τρόπο τον δημοκρατικό έλεγχο.

Στον τομέα της δικαστικής συνεργασίας σε ποινικές υποθέσεις, η Επιτροπή μελέτησε το σοβαρό πρόβλημα της έλλειψης αμοιβαίας αναγνώρισης της προφυλάκισης από τα κράτη μέλη και πρότεινε ένα ευρωπαϊκό ένταλμα επιτήρησης σε προδικαστικές διαδικασίες μεταξύ των κρατών μελών της ΕΕ.

Το Δεκέμβριο, σημειώθηκε σημαντική πρόοδος στη βελτίωση της ετοιμότητας της ΕΕ για την αντιμετώπιση τρομοκρατικών επιθέσεων, με την πρόταση εφαρμογής ενός ευρωπαϊκού προγράμματος για την προστασία υποδομών ζωτικής σημασίας. Σ’ένα στρατηγικό έγγραφο για την ασφάλεια των δικτύων και των πληροφοριών, η Επιτροπή έλαβε θέση υπέρ μιας εκστρατείας συνειδητοποίησης για την ενθάρρυνση των επιχειρήσεων, των ατόμων και των διοικητικών οργανισμών στην Ευρώπη να λάβουν τα αναγκαία μέτρα για την προστασία των δεδομένων και του εξοπλισμού τους.

Στον τομέα της ασφάλειας της πολιτικής αεροπορίας, η ΕΕ έλαβε μέτρα για την αντιμετώπιση νέων απειλών από υγρά εκρηκτικά, περιορίζοντας τα υγρά που οι επιβάτες μπορούν να μεταφέρουν μαζί τους στο αεροσκάφος. Η Επιτροπή συνέβαλε, επίσης, στη σύναψη μιας νέας συμφωνίας με τις Ηνωμένες Πολιτείες για τα μητρώα ονομάτων επιβατών, μετά την απόφαση του Ευρωπαϊκού Δικαστηρίου του Μαΐου 2006, η οποία ακύρωνε τις αποφάσεις στις οποίες στηριζόταν η προηγούμενη συμφωνία. Τέλος, η Επιτροπή ενέκρινε τις διατάξεις εφαρμογής της τροποποίησης του κοινοτικού τελωνειακού κώδικα, όσον αφορά την ασφάλεια με στόχο την ενίσχυση της ασφάλειας της αλυσίδας εφοδιασμού της ΕΕ, διευκολύνοντας συγχρόνως τις διεθνείς συναλλαγές.

Υγεία και ασφάλεια

Επετεύχθη πολιτική συμφωνία σχετικά με το πρόγραμμα της ΕΕ για την υγεία για το διάστημα 2007-2013 , το οποίο καθορίζει το πλαίσιο για τη χρηματοδότηση από την Επιτροπή σχεδίων που αφορούν την υγεία κατά το διάστημα αυτό. Για να ενισχυθεί η συνεργασία μεταξύ των συστημάτων υγείας των κρατών μελών και να διασφαλιστεί η ασφάλεια δικαίου στο πλαίσιο της κοινοτικής νομοθεσίας, η Επιτροπή δρομολόγησε διαβούλευση για τη διασυνοριακή υγειονομική περίθαλψη. Η πρόσφατα εγκαινιασθείσα δικτυακή πύλη της Ευρωπαϊκής Ένωσης για την υγεία θα παρέχει στους Ευρωπαίους πολίτες εύκολη πρόσβαση σε ολοκληρωμένη πληροφόρηση για θέματα υγείας.

Στον τομέα της ασφάλειας των τροφίμων, η Επιτροπή εξέτασε το θέμα της κατάρτισης των υπαλλήλων που είναι υπεύθυνοι για τη διεξαγωγή των ελέγχων και πρότεινε νέους εναρμονισμένους κανόνες για τη διάθεση στην αγορά φυτοπροστατευτικών προϊόντων. Ελήφθησαν άμεσα μέτρα όταν ανακαλύφθηκε ότι μακρόσπερμο ρύζι που εισήχθη από τις Ηνωμένες Πολιτείες είχε μολυνθεί από γενετικά τροποποιημένο ρύζι. Επιπλέον, η Επιτροπή θέσπισε στρατηγική υποστήριξης των κρατών μελών για τον περιορισμό των βλαβών που οφείλονται στην κατανάλωση οινοπνεύματος. Περαιτέρω σημαντική πρόοδος σημειώθηκε στην βελτίωση της αεροπορικής ασφάλειας στην Ευρώπη με την κατάρτιση ενός καταλόγου των αεροπορικών εταιρειών που θεωρούνται ότι δεν είναι ασφαλείς και, επομένως, δεν επιτρέπεται να πετάξουν στην Ευρωπαϊκή Ένωση. Όσον αφορά την πολιτική για τους καταναλωτές , οι διαπραγματεύσεις για το νέο πρόγραμμα κοινοτικής δράσης (2007-2013) ολοκληρώθηκαν σε σχεδόν χρόνο ρεκόρ.

Σημαντικές προσπάθειες καταβλήθηκαν το 2006 για να ελαχιστοποιηθούν για την ΕΕ οι επιπτώσεις και οι κίνδυνοι που συνδέονται με τη γρίπη των πτηνών . Η Επιτροπή έστειλε ομάδες στα κράτη μέλη για να βοηθήσουν στην αναθεώρηση και στο συντονισμό των σχεδίων ετοιμότητάς τους για το ενδεχόμενο πανδημίας γρίπης. Ο μηχανισμός πολιτικής προστασίας της ΕΕ επενέβη σε περίπου 20 επείγοντα περιστατικά το 2006. Το Ταμείο Αλληλεγγύης της Ευρωπαϊκής Ένωσης χορήγησε χρηματοδοτική βοήθεια σε εννέα περιπτώσεις φυσικών καταστροφών το 2006 ( 199,24 εκατ. ευρώ).

5. Η ΕΥΡΩΠΗ ΩΣ ΠΑΓΚΟΣΜΙΟΣ ΕΤΑΙΡΟΣ

Διεύρυνση

Το 2006 ήταν ένα κρίσιμο έτος για τη διεύρυνση. Η προσχώρηση της Βουλγαρίας και Ρουμανίας την 1η Ιανουαρίου 2007 ολοκλήρωσε τον πέμπτο γύρο της διεύρυνσης. Στις 9 Νοεμβρίου, η Επιτροπή πρότεινε μια στρατηγική για τη δημιουργία μιας ανανεωμένης συναίνεσης για τη διεύρυνση , η οποία περιλαμβάνει ειδική έκθεση σχετικά με την ενταξιακή ικανότητα της Ένωσης. Η στρατηγική αυτή εγκρίθηκε από το Ευρωπαϊκό Συμβούλιο του Δεκεμβρίου.

Όσον αφορά τις τρεις υποψήφιες χώρες – την Κροατία, την πρώην Γιουγκοσλαβική Δημοκρατία της Μακεδονίας και την Τουρκία - η Επιτροπή συνέχισε να παρακολουθεί την πρόοδο όσον αφορά την ικανοποίηση των κριτηρίων προσχώρησης. Παράλληλα, συνεχίστηκαν οι διαπραγματεύσεις προσχώρησης με την Κροατία και την Τουρκία. Ως προς την Τουρκία που δεν έχει εκπληρώσει την υποχρέωσή της, της πλήρους, άνευ διακρίσεων εφαρμογής του πρωτοκόλλου της Άγκυρας, η Επιτροπή εξέδωσε σύσταση σχετικά με την περαιτέρω διεξαγωγή των διαπραγματεύσεων προσχώρησης. Το Συμβούλιο του Δεκεμβρίου ακολούθησε σε γενικές γραμμές αυτή τη σύσταση συμφωνώντας ότι τα κράτη μέλη δεν θα πρέπει να αποφασίσουν την έναρξη διαπραγματεύσεων για τα κεφάλαια που αφορούν τομείς πολιτικής για τους οποίους έθεσε περιορισμούς η Τουρκία και για το προσωρινό κλείσιμο κεφαλαίων έως ότου επιβεβαιωθεί από την Επιτροπή η εκπλήρωση των υποχρεώσεων εκ μέρους της Τουρκίας.

Η Επιτροπή κατέβαλε προσπάθειες για την εφαρμογή της διαδικασίας σταθεροποίησης και σύνδεσης στα Δυτικά Βαλκάνια καθόλη τη διάρκεια του 2006. Μετά το δημοψήφισμα και την αναγνώριση της ανεξαρτησίας του Μαυροβουνίου , το Συμβούλιο ενέκρινε πρόταση της Επιτροπής για νέα εντολή διαπραγμάτευσης συμφωνίας σταθεροποίησης και σύνδεσης (ΣΣΣ) με τη χώρα αυτή, και οι διαπραγματεύσεις ολοκληρώθηκαν από τεχνικής άποψης το Δεκέμβριο. Άλλα σημαντικά γεγονότα του έτους αυτού ήταν η υπογραφή μιας ΣΣΣ με την Αλβανία, και η τεχνική ολοκλήρωση των διαπραγματεύσεων για την ΣΣΣ με τη Βοσνία-Ερζεγοβίνη . Οι διαπραγματεύσεις για ΣΣΣ με τη Σερβία ανεστάλησαν από την Επιτροπή, το Μάιο, λόγω επιδείνωσης της συνεργασίας του Βελιγραδίου με το Διεθνές Ποινικό Δικαστήριο για την πρώην Γιουγκοσλαβία. Στο Κοσσυφοπέδιο, η Επιτροπή συνεργάστηκε στενά με τις δύο ομάδες της ΕΕ που απεστάλησαν για να προετοιμάσουν τη μελλοντική διεθνή παρουσία και την μελλοντική αποστολή για "κράτος δικαίου" στο πλαίσιο της ευρωπαϊκής πολιτικής για την ασφάλεια και την άμυνα, όταν το θέμα του καθεστώτος θα έχει διευθετηθεί.

Το 2006, η Επιτροπή έδωσε προτεραιότητα στην ενημέρωση σχετικά με τη διεύρυνση μέσω στρατηγικών εταιρικών σχέσεων, συμπεριλαμβανομένων άλλων κοινοτικών οργάνων, τοπικών και περιφερειακών διοικήσεων, των μέσων ενημέρωσης και των ΜΚΟ. Επιπλέον, η Επιτροπή συνέχισε το διάλογο με την κοινωνία των πολιτών για να βελτιώσει την αμοιβαία κατανόηση και να δώσει απάντηση στις ανησυχίες των πολιτών για τη διεύρυνση.

Η ευρωπαϊκή γειτονία

Η εφαρμογή της ευρωπαϊκής πολιτικής γειτονίας (ΕΠΓ) [4] σημείωσε σημαντική πρόοδο κατά το 2006. Εγκρίθηκαν τρία πρόσθετα σχέδια δράσης (που καλύπτουν την Αρμενία, το Αζερμπαϊτζάν και τη Γεωργία) ενώ για άλλα δύο, (Αίγυπτος και Λίβανος) επετεύχθη συμφωνία και θα εγκριθούν στις αρχές του 2007. Αυτό σημαίνει ότι ανέρχονται σε δώδεκα οι εταίροι με τους οποίους η ΕΕ έχει συμφωνήσει συγκεκριμένες αμοιβαίες δεσμεύσεις εντός του πλαισίου της ΕΠΓ. Επιπλέον, οδηγίες διαπραγμάτευσης για μια νέα ενισχυμένη συμφωνία με την Ουκρανία που θα αντικαταστήσει την υφιστάμενη συμφωνία εταιρικής σχέσης και συνεργασίας, υποβλήθηκαν στο Συμβούλιο. Μια μακροπρόθεσμη περιβαλλοντική στρατηγική για τον καθαρισμό και την προστασία της Μεσογείου Θάλασσας εγκρίθηκε το Σεπτέμβριο.

Ο προβληματισμός για τα μελλοντικά στάδια της ΕΠΓ συνεχίστηκε με μια φιλόδοξη ανακοίνωση που καθορίζει νέες προτάσεις για την ενίσχυση και την περαιτέρω ανάπτυξη της ΕΠΓ. Το Νοέμβριο εγκρίθηκε ένα νέο ειδικό χρηματοδοτικό μέσο, το ευρωπαϊκό μέσο γειτονίας και εταιρικής σχέσης εγκρίθηκε. Το μέσο αυτό θα βελτιώσει σημαντικά την ποιότητα της βοήθειάς μας και θα αυξήσει τα διαθέσιμα κεφάλαια για την ενίσχυση των μεταρρυθμίσεων των εταίρων μας.

Ο ευρύτερος κόσμος

Τον Ιούνιο του 2006, η Επιτροπή υπέβαλε στο Ευρωπαϊκό Συμβούλιο ένα έγγραφο ανάλυσης με τον τίτλο "η Ευρώπη στον κόσμο", που παρουσιάζει πρακτικές προτάσεις για μεγαλύτερη συνοχή, αποτελεσματικότητα και προβολή της εξωτερικής δράσης της ΕΕ, καθώς και για την ενίσχυση των δεσμών μεταξύ των εσωτερικών και εξωτερικών πολιτικών, ιδίως σε τομείς όπως η ασφάλεια του ενεργειακού εφοδιασμού, η αλλαγή του κλίματος, η μετανάστευση, η πρόληψη της τρομοκρατίας και η οικονομική και χρηματοδοτική πολιτική.

Η εκμετάλλευση των δυνατοτήτων ανάπτυξης των σχέσεων με την Κίνα θα αποτελέσει μια από τις μεγαλύτερες προκλήσεις της εξωτερικής πολιτικής της ΕΕ κατά τα επόμενα χρόνια. Στη διάσκεψη κορυφής ΕΕ-Κίνας στο Ελσίνκι, στις 9 Σεπτεμβρίου 2006, συμφωνήθηκε η έναρξη διαπραγματεύσεων ενόψει της σύναψης μιας νέας συνολικής συμφωνίας εταιρικής σχέσης και συνεργασίας. Με βάση τα αποτελέσματα αυτής της συνόδου, η Επιτροπή πρότεινε τον Οκτώβριο ένα νέο φιλόδοξο πρόγραμμα εργασίας για τις σχέσεις ΕΕ-Κίνας. Τον Ιούλιο, η Επιτροπή απέστειλε στο Συμβούλιο σχέδια οδηγιών για την διαπραγμάτευση μιας νέας συμφωνίας-πλαισίου που θα διέπει τις σχέσεις ΕΕ-Ρωσίας. Μετά την IV σύνοδο ΕΕ/Λατινικής Αμερικής και Καραϊβικής (Βιέννη, Μάιος 2006), η Επιτροπή πρότεινε την έναρξη διαπραγματεύσεων για συμφωνίες σύνδεσης με την Κεντρική Αμερική και την Κοινότητα των Άνδεων.

Το 2006 υπήρξε έτος προόδου για ορισμένες σημαντικές εμπορικές προκλήσεις κατά το οποίο υποβλήθηκε από την Επιτροπή μια νέα στρατηγική " Η Ευρώπη στον κόσμο: η συμμετοχή της στον παγκόσμιο ανταγωνισμό", η οποία εκθέτει τον τρόπο με τον οποίο ο συνδυασμός εσωτερικών και εξωτερικών ενεργειών μπορεί να συμβάλει στην προώθηση της ανάπτυξης και της απασχόλησης στην Ευρώπη. Σημαντικές προσπάθειες καταβλήθηκαν από την Επιτροπή για να υπάρξει πρόοδος στις πολυμερείς συνομιλίες για το παγκόσμιο εμπόριο στο πλαίσιο του αναπτυξιακού προγράμματος της Ντόχα, αλλά δυστυχώς οι συνομιλίες κατέληξαν σε αδιέξοδο προς τα μέσα του 2006.

Στο πλαίσιο του ευρύτερου πλαισίου της εμπορικής πολιτικής της Ευρώπης, η Επιτροπή ξεκίνησε ένα προβληματισμό για την εφαρμογή των μέσων εμπορικής άμυνας της ΕΕ σε μια μεταβαλλόμενη παγκόσμια οικονομία. Η Επιτροπή ζήτησε επίσης να της ανατεθούν εντολές διαπραγμάτευσης για μια νέα γενιά διμερών εμπορικών συμφωνιών με βασικούς εταίρους δηλαδή: την Ινδία, Νότιο Κορέα και τις χώρες της Νοτιοανατολικής Ασίας . Αυτές οι νέες συμφωνίες θα καλύψουν θέματα τα οποία δεν μπορούν ακόμη να συζητηθούν σε πολυμερές επίπεδο και θα προετοιμάσουν το έδαφος για το επόμενο επίπεδο που είναι η πολυμερής απελευθέρωση.

Για πρώτη φορά, η Επιτροπή παρουσίασε ένα όραμα για τις περιοχές της Καραϊβικής και του Ειρηνικού. Όσον αφορά την Καραϊβική, ο κύριος στόχος είναι να προωθηθεί η περιφερειακή ολοκλήρωση για να αντιμετωπισθούν οι οικονομικές και περιβαλλοντικές ιδιαιτερότητες της περιοχής. Όσον αφορά την περιοχή του Ειρηνικού, ο κύριος στόχος είναι να διευρυνθεί ο πολιτικός διάλογος και να εξασφαλιστεί η βιώσιμη διαχείριση των φυσικών πόρων.

Το έτος 2006 ήταν το πρώτο έτος εφαρμογής της στρατηγικής της ΕΕ για την Αφρική. Στο πλαίσιο αυτό, η Επιτροπή πρότεινε μια φιλόδοξη και καινοτόμο εταιρική σχέση ΕΕ-Αφρικής όσον αφορά τις υποδομές (μεταφορές, ενέργεια, ύδρευση και αποχέτευση, και ΤΠΕ). Η Επιτροπή παρουσίασε επίσης μια ανακοίνωση για στρατηγική εταιρική σχέση μεταξύ της ΕΕ και της Νότιας Αφρικής, χώρας που παίζει σταθεροποιητικό ρόλο στην Αφρικανική Ήπειρο και αποτελεί δραστήριο διαμεσολαβητή στα πολιτικά θέματα της Αφρικής, καθώς και τη στρατηγική της ΕΕ για την ειρήνη, την ασφάλεια και την ανάπτυξη στο Κέρας της Αφρικής.

Η μείωση της φτώχειας, η βιώσιμη ανάπτυξη και η ειρήνη μπορούν να επιτευχθούν μόνο εάν σημειωθεί σημαντική πρόοδος προς την δημοκρατική διακυβέρνηση. Η Επιτροπή πρότεινε μια κοινή προσέγγιση της ΕΕ για να ενθαρρύνει τις αναπτυσσόμενες χώρες να ενισχύσουν τις προσπάθειες που καταβάλλουν για την υλοποίηση των μεταρρυθμίσεων, η οποία στηρίζεται ιδίως στην παροχή ουσιαστικών κινήτρων στις κυβερνήσεις που θεσπίζουν αξιόπιστα και φιλόδοξα σχέδια διακυβέρνησης. Το νεοεγκριθέν Παγκόσμιο Ταμείο Ενεργειακής Απόδοσης και Ανανεώσιμων Πηγών Ενέργειας, ένα ταμείο με κεφάλαια επιχειρηματικού κινδύνου ύψους 100 εκατ. ευρώ, που προορίζεται να παρέχει στις αναπτυσσόμενες χώρες καθαρή και ασφαλή ενέργεια ενώ θα τις βοηθά να καλύψουν την έλλειψη κεφαλαίων επιχειρηματικού κινδύνου σε αυτό το πλαίσιο.

Η Επιτροπή συνέχισε να παίζει σημαντικό ρόλο όσον αφορά την αντίδραση στις διεθνείς κρίσεις ή σε απρόβλεπτα πολιτικά γεγονότα, μέσω της συμβολής της στις δράσεις της κοινής εξωτερικής πολιτικής και πολιτικής ασφάλειας της ΕΕ αλλά και μέσω των απαντήσεων στο πλαίσιο των κοινοτικών μέσων όπως η ανθρωπιστική βοήθεια, η παρακολούθηση των εκλογών ή ο μηχανισμός ταχείας αντίδρασης. Για παράδειγμα, μπορούμε να αναφέρουμε την δημιουργία διαύλων άμεσης βοήθειας στον Παλαιστινιακό λαό μέσω του προσωρινού διεθνούς μηχανισμού, ή την ταχεία αντίδραση στη σύγκρουση μεταξύ Ισραήλ και Λιβάνου ή στην κρίση του Ανατολικού Τιμόρ με έγκαιρο συνδυασμό, πολιτικών, ανθρωπιστικών μέτρων και μέτρων βοήθειας.

Στον τομέα της ανθρωπιστικής βοήθειας , το 2006 αποδείχθηκε ιδιαίτερα δύσκολο λόγω της σύγκρουσης στο Λίβανο και της επιδείνωσης της ανθρωπιστικής κατάστασης στο Νταρφούρ του Σουδάν και στα Παλαιστινιακά εδάφη. Εκτός από την αντιμετώπιση των συνεπειών από τις φυσικές καταστροφές, η Επιτροπή συνέχισε να παρέχει βοήθεια στα θύματα των συγκρούσεων, δίνοντας ιδιαίτερη προσοχή στις "ξεχασμένες κρίσεις" ιδίως στην Αλγερία για τους πρόσφυγες Sahrawi, μεταξύ Ινδίας και Πακιστάν, για το Κασμίρ μεταξύ Βιρμανίας και Ταϊλάνδης, στο Νεπάλ και στη Ρωσία (Τσετσενία). Η Αφρική είναι σίγουρα η ήπειρος με τις περισσότερες τοπικές ή/και περιφερειακές συγκρούσεις, όπου η πλειονότητα των θυμάτων είναι πολίτες. Ο αριθμός και η σοβαρότητα των ανθρωπιστικών κρίσεων κατά το 2006 οδήγησαν σε σημαντική αύξηση του προϋπολογισμού για ανθρωπιστική βοήθεια από 496 εκατ. ευρώ σε 671 εκατ. ευρώ.

6. ΒΕΛΤΙΩΣΗ ΤΗΣ ΝΟΜΟΘΕΣΙΑΣ ΚΑΙ ΤΡΕΧΟΥΣΕΣ ΔΡΑΣΤΗΡΙΟΤΗΤΕΣ

Η Επιτροπή υπέβαλε το Νοέμβριο την στρατηγική επισκόπηση του προγράμματός της για τη βελτίωση της νομοθεσίας, όπου υπογραμμίζεται η μέχρι στιγμής επιτευχθείσα πρόοδος και διατυπώνονται ορισμένες προτάσεις. Το σύστημα των αναλύσεων επιπτώσεων για όλες τις κύριες πρωτοβουλίες έχει ενισχυθεί για να διασφαλιστεί η ποιότητα μέσω της δημιουργίας μιας ανεξάρτητης επιτροπής για τις αναλύσεις επιπτώσεων που θα υπάγεται στον Πρόεδρο. Πάνω από 40 νέες πρωτοβουλίες προστέθηκαν στο κυλιόμενο πρόγραμμα απλούστευσης που καλύπτει την περίοδο 2006-2009, και οι πρωτοβουλίες απλούστευσης εντάχθηκαν στο νομοθετικό πρόγραμμα και το πρόγραμμα εργασίας της Επιτροπής. Η διαβούλευση με τα ενδιαφερόμενα μέρη διευρύνθηκε και ενισχύθηκε, ενώ 129 διαβουλεύσεις πραγματοποιούνται μέσω του Διαδικτύου.

Η Επιτροπή πραγματοποίησε περίπου 75 αναλύσεις επιπτώσεων το 2006 και δρομολόγησε μια εξωτερική αξιολόγηση του συστήματος ανάλυσης των επιπτώσεων. Η Επιτροπή παρουσίασε επίσης πρόταση για την περικοπή, από κοινού με τα κράτη μέλη, των διοικητικών επιβαρύνσεων των επιχειρήσεων κατά 25 % έως το 2012 και ενσωμάτωσε το κοινοτικό μοντέλο πρότυπου κόστους για τη μέτρηση του διοικητικού κόστους στις κατευθυντήριες γραμμές για την ανάλυση των επιπτώσεων. Η Επιτροπή για να δείξει τον τρόπο με τον οποίο σκοπεύει να πραγματοποιήσει τις δεσμεύσεις της, καθόρισε μια στρατηγική προσέγγιση για να εξακολουθήσει να μειώνεται ο στατιστικός φόρτος των επιχειρήσεων. Η προσέγγιση αυτή αναπτύχθηκε περαιτέρω στην πρόταση για ένα κοινοτικό στατιστικό πρόγραμμα 2008-2012.

Παράλληλα με τη διαδικασία εκσυγχρονισμού και εξορθολογισμού της κοινοτικής νομοθεσίας, καταβλήθηκε μεγάλη προσπάθεια το 2006 για τη διαχείριση των υφιστάμενων πολιτικών. Συγκεκριμένα, το 2006 ήταν το τελευταίο έτος αναλήψεων υποχρεώσεων στο πλαίσιο της προηγούμενης γενιάς κοινοτικών χρηματοδοτικών προγραμμάτων δυνάμει των δημοσιονομικών προοπτικών 2000-2006. Το 2006 η Επιτροπή ενίσχυσε το σύστημα παρακολούθησης της εκτέλεσης του προϋπολογισμού έτσι ώστε να εξασφαλιστούν αξιόπιστες προβλέψεις και να βελτιωθεί η εκτέλεση του προϋπολογισμού. Όσον αφορά την εξωτερική βοήθεια, οι αναλήψεις στο πλαίσιο του Ευρωπαϊκού Ταμείου Ανάπτυξης και του κοινοτικού προϋπολογισμού έφθασαν σε επίπεδο ρεκόρ (7,6 δισεκατ. ευρώ), γεγονός που αντιπροσωπεύει αύξηση κατά 57% από το 2001.

Η παρακολούθηση της εφαρμογής της κοινοτικής νομοθεσίας παρέμεινε σημαντική προτεραιότητα για την Επιτροπή. Συνέχισε να ενισχύει τις προσπάθειες των κρατών μελών για να μειώσουν το έλλειμμα μεταφοράς σε λιγότερο από 1,5%, όπως καθορίστηκε από το Ευρωπαϊκό Συμβούλιο. Το 2006, ο συνολικός αριθμός των νέων διαδικασιών παράβασης μειώθηκε ελαφρά σε σύγκριση με το 2005. Όσον αφορά την νομοθεσία εφαρμογής, η Επιτροπή ολοκλήρωσε επιτυχώς τις διαπραγματεύσεις σχετικά με το νομικό πλαίσιο για την άσκηση των εκτελεστικών εξουσιών που ανατίθενται στην Επιτροπή (απόφαση "επιτροπολογία") και εξασφάλισε τη συνέχεια που θα δοθεί σε αυτές, περιλαμβανομένης της έγκρισης 26 προτάσεων προτεραιότητας για ευθυγράμμιση με τους νέους κανόνες.

Οι εργασίες προς μια σύγχρονη, αποτελεσματική και βασιζόμενη στην παροχή υπηρεσιών συνεχίστηκαν ιδίως μέσω της δημιουργίας ενός πλαισίου για τη διαχείριση της συνέχισης των δραστηριοτήτων της Επιτροπής, του οποίου στόχος είναι να προετοιμαστεί η Επιτροπή για ενδεχόμενες σοβαρές διαταραχές των δραστηριοτήτων της που θα οφείλονται, για παράδειγμα, σε τρομοκρατικές επιθέσεις, σε πανδημία ή σε απειλές εξίσου ζημιογόνες που έχουν ως στόχο το προσωπικό, τα κτίρια ή τα συστήματα πληροφορικής. Επιπλέον, πραγματοποιήθηκαν δύο ασκήσεις για να δοκιμαστεί η επάρκεια των διαδικασιών διαχείρισης κρίσεων της Επιτροπής, συμπεριλαμβανομένης μιας κοινής άσκησης Συμβουλίου/Επιτροπής. Η Επιτροπή συνέχισε να μεριμνά για την επαρκή εκπροσώπηση των νέων κρατών μελών στο προσωπικό της εκπληρώνοντας τους στόχους πρόσληψης για την περίοδο 2004-2006, και έλαβε τα απαραίτητα προπαρασκευαστικά μέτρα για την πρόσληψη Βουλγάρων και Ρουμάνων υπαλλήλων από το 2007 και μετά. Τέλος, η πρόοδος που σημειώθηκε στους τομείς της ηλεκτρονικής διοίκησης και της επικοινωνίας με τις εθνικές διοικήσεις, τις επιχειρήσεις και τους πολίτες έδωσε συγκεκριμένα αποτελέσματα για την βελτίωση της συνολικής αποτελεσματικότητας της διοίκησης.

Annex – 2006 Work Programme initiatives adopted by the Commission – by strategic objective

Prosperity

Reference | Title | Adoption date | COM/SEC References |

2006/INFSO/003 | Communication from the Commission – i2010 e-Government Action Plan: Accelerating e-Government in Europe for the Benefit of All | 25/04/2006 | COM(2006)173; SEC(2006)511 |

2006/SG/008 | Green Paper – European Transparency Initiative | 03/05/2006 | COM(2006)194 |

2006/MARKT/002 | Proposal for a Directive of the European Parliament and of the Council amending Council Directives 89/665/EEC and 92/13/EEC with regard to improving the effectiveness of review procedures concerning the award of public contracts | 04/05/2006 | COM(2006)195; SEC(2006)557 2006/0066 (COD) |

2006/ECFIN/097 | Report from the Commission – Convergence Report 2006 on Slovenia (prepared in accordance with Article 122(2) of the Treaty at the request of Slovenia) | 16/05/2006 | COM(2006)224; SEC(2006)615 |

2006/ECFIN/020 | Proposal for a Council Decision in accordance with Article 122(2) of the Treaty on the adoption by Slovenia of the single currency on 1 January 2007 | 16/05/2006 | COM(2006)225 2006/0077 (CNS) |

2006/TAXUD/001 | Proposal for a Decision of the European Parliament and of the Council establishing an action programme for customs in the Community (Customs 2013) | 17/05/2006 | COM(2006)201; SEC(2006)570 2006/0075 (COD) |

2006/TAXUD/002 | Proposal for a Decision of the European Parliament and of the Council establishing a Community programme to improve the operation of taxation systems in the internal market (Fiscalis 2013) | 17/05/2006 | COM(2006)202; SEC(2006)566 2006/0076 (COD) |

2006/TAXUD/003 | Communication from the Commission concerning the need to develop a co-ordinated strategy to improve the fight against fiscal fraud | 31/05/2006 | COM(2006)254; SEC(2006)659 |

2005/TREN/011 | Communication from the Commission – Keep Europe moving : Sustainable mobility for our continent (Mid-term review of the European Commission’s 2001 Transport White Paper) | 22/06/2006 | COM(2006)314; SEC(2006)785 |

2006/ECFIN/021 | Conversion rates between the euro and the currencies of the Member States adopting the euro | 28/06/2006 | COM(2006)320 |

2006/TREN/010 | Communication from the Commission - Freight Transport Logistics in Europe – the key to sustainable mobility | 28/06/2006 | COM(2006)336; SEC(2006)818; SEC(2006)820 |

2006/INFSO/001 | Communication from the Commission on the Review of the EU Regulatory Framework for electronic communications networks and services | 29/06/2006 | COM(2006)334; SEC(2006)816 and 817 |

2006/ENTR/007 | Communication from the Commission - Implementing the Community Lisbon Programme: Financing SME Growth – Adding European Value | 29/06/2006 | COM(2006)349; SEC(2006)841, 842 and 856 |

2006/INFSO/029 | Proposal for a Regulation of the European Parliament and of the Council on roaming on public mobile networks within the Community and amending Directive 2002/21/EC on a common regulatory framework for electronic communications networks and services | 12/07/2006 | COM(2006)382; SEC(2006)925 and 926 |

2006/EAC/006 | Proposal for a Recommendation of the European Parliament and of the Council on the establishment of the European Qualifications Framework for lifelong learning | 05/09/2006 | COM(2006)479; SEC(2006)1093,1094 |

2006/MARKT/007 | Proposal for a Directive of the European Parliament and of the Council amending Council Directive 92/49/EEC and Directives 2002/83/EC, 2004/39/EC, 2005/68/EC and 2006/48/EC as regards procedural rules and evaluation criteria for the prudential assessment of acquisitions and increase of shareholdings in the financial sector | 12/09/2006 | COM(2006)507 |

2006/SG+/030 | Communication from the Commission – Putting knowledge into practice: A broad-based innovation strategy for the EU | 13/09/2006 | COM(2006)502 |

2006/EAC+/004 | Proposal for a Regulation of the European Parliament and of the Council establishing the European Institute of Technology | 18/10/2006 | COM(2006)604; SEC(2006)1313; SEC(2006)1314 |

2006/MARKT/006 | Proposal for a Directive of the European Parliament and of the Council amending Directive 97/67/EC concerning the full accomplishment of the internal market of Community postal services | 18/10/2006 | COM(2006)594; SEC(2006)1301; SEC(2006)1291, 1292 |

2006/SG+/016 | Commission Working Document - First progress report on the strategy for the simplification of the regulatory environment | 14/11/2006 | COM(2006)690 |

2006/SG+/029 | Communication from the Commission – A strategic review of Better Regulation in the European Union | 14/11/2006 | COM(2006)689 |

2006/MARKT/004 | White Paper on Enhancing the Single Market Framework for Investment Funds | 15/11/2006 | COM(2006)686; SEC(2006)1451-1452 |

2006/ECFIN/019 | Report from the Commission – Convergence Report December 2006 | 05/12/2006 | COM(2006)762; SEC(2006)1570 |

2006/MARKT+/012 | Interpretative Communication on the application of Article 296 of the Treaty in the field of defence procurement | 07/12/2006 | COM(2006)779; SEC(2006)1554-5 |

2006/TREN/025 | Green paper on Satellite Navigation Applications | 08/12/2006 | COM(2006)769 |

Solidarity

Reference | Title | Adoption date | COM/SEC References |

2006/AGRI+/019 | Communication from the Commission - An EU Strategy for Bio-fuels | 08/02/2006 | COM(2006)34; SEC(2006)142 |

2006/EMPL/001 | Communication from the Commission – A Roadmap for equality between women and men | 01/03/2006 | COM(2006)92; SEC(2006)275 |

2006/TREN/054 | Green Paper - A European Strategy for Sustainable, Competitive and Secure Energy | 08/03/2006 | COM(2006)105; SEC(2006)317 |

2005/ENV/011 | Communication from the Commission – Halting the loss of biodiversity by 2010 – and beyond : Sustaining ecosystem services for human well–being | 22/05/2006 | COM(2006)216; SEC(2006)621; SEC(2006)607 |

2006/FISH/001 | Communication from the Commission – Towards a future Maritime Policy for the Union: A European Vision for the Oceans and Seas | 07/06/2006 | COM(2006)275 |

2006/AGRI/003 | Communication from the Commission – Towards a sustainable European wine sector | 22/06/2006 | COM(2006)319; SEC(2006)770; SEC(2006)780 |

2006/JLS/007 | Green Paper on the role of Civil Society in Drugs Policy in the European Union | 26/06/2006 | COM(2006)316 |

2006/JLS/009 | Communication from the Commission - Towards an EU Strategy on the Rights of the Child | 04/07/2006 | COM(2006)367; SEC(2006)888 and 889 |

2004/ENV/003 | Communication from the Commission – A Thematic Strategy on the Sustainable Use of Pesticides | 12/07/2006 | COM(2006)372 and 373; SEC(2006)894 and 895; SEC(2006)914 |

2005/REGIO+/013 | Proposal for a Council Decision on Community strategic guidelines on cohesion | 12/07/2006 | COM(2006)386; SEC(2006)929 |

2003/SANCO/61 | Proposal for a Regulation of the European Parliament and of the Council concerning the placing of plant protection products on the market | 12/07/2006 | COM(2006)388; SEC(2006)930 and 931 |

2005/JLS/187 | Proposal for a Council Regulation amending Regulation (EC) No 2201/2003 as regards jurisdiction and introducing rules concerning applicable law in matrimonial matters | 17/07/2006 | COM(2006)399; SEC(2006)949 and 950 |

2005/JLS/188 | Green Paper on conflict of laws in matters concerning matrimonial property regimes, including the questions of jurisdiction and mutual recognition | 17/07/2006 | COM(2006)400; SEC(2006)952 |

2006/JLS/005 | Communication from the Commission on policy priorities in the fight against illegal immigration of third-country nationals | 19/07/2006 | COM(2006)402; SEC(2006)964 and 965; SEC(2006) 1010 |

2005/AGRI/003 | Proposal for a Council Regulation amending Regulations (EEC) No 404/93, (EC) No 1782/2003 and (EC) No 247/2006 as regards the banana sector | 20/09/2006 | COM(2006)489; SEC(2006)1106, 1107 |

2006/EMPL/004 | Commission Communication – The demographic future of Europe – from challenge to opportunity | 12/10/2006 | COM(2006)571 |

2006/REGIO/006 | Proposal for a Council Regulation concerning Community financial contributions to the International Fund for Ireland (2007-2010) | 12/10/2006 | COM(2006)564; SEC(2006)1227 |

2006/TREN/032 | Communication from the Commission – Action Plan for Energy Efficiency: Realising the Potential | 19/10/2006 | COM(2006)545; SEC(2006)1173 to 1175 |

2006/JLS/006 | Green paper on improving the efficiency of the enforcement of judgments in the European Union – The attachment of Bank Accounts | 24/10/2006 | COM(2006)618; SEC(2006)1341 |

2006/EMPL/003 | Green paper - Modernising labour law to meet the challenges of the 21st century | 22/11/2006 | COM(2006)708 |

2006/JLS/008 | Communication from the Commission – European elections 2004 Commission report on the participation of European Union citizens in the Member State of residence (Directive 93/109/EC) and on the electoral arrangements (Decision 76/787/EC as amended by Decision 2002/772/EC, Euratom) | 12/12/2006 | COM(2006)790; COM(2006)791; SEC(2006)1645-47 |

2006/ENV/017 | Proposal for a Directive of the European Parliament and of the Council amending Directive 2003/87/EC so as to include aviation activities in the scheme for greenhouse gas emission allowance trading within the Community | 20/12/2006 | COM(2006)818; SEC(2006)1684; SEC(2006)1685 |

2006/AGRI/002 | Proposal for a Council Regulation laying down specific rules as regards the fruit and vegetable sector and amending certain Regulations | 24/01/2007 | COM(2007)17; SEC(2007)74 and 75 |

Security and freedom

Reference | Title | Adoption date | COM/SEC References |

2006/INFSO/002 | Communication from the Commission – A strategy for a Secure Information Society – “Dialogue, partnership and empowerment” | 31/05/2006 | COM(2006)251; SEC(2006)656 |

2006/TREN/007 | Communication from the Commission under Article 138(2) of the EC Treaty on the strengthening of maritime labour standards | 15/06/2006 | COM(2006)287 |

2006/JLS/017 | Communication from the Commission - Evaluation of EU Policies on Freedom, Security and Justice | 28/06/2006 | COM(2006)332; SEC(2006)815 |

2006/JLS/016 | Communication from the Commission - Report on the implementation of the Hague programme for 2005 | 28/06/2006 | COM(2006)333; SEC(2006)813 and 814 |

2006/JLS/002 | Proposal for a Regulation of the European Parliament and of the Council establishing a Community Code on Visas | 19/07/2006 | COM(2006)403; SEC(2006)957 and 958 |

2006/JLS/003 | Proposal for a Regulation of the European Parliament and of the Council establishing a mechanism for the creation of Rapid Border Intervention Teams and amending Council Regulation (EC) No 2007/2004 as regards that mechanism | 19/07/2006 | COM(2006)401; SEC(2006)954 and 955; SEC(2006) 953 |

2005/SANCO/024 | Communication from the Commission – Better training for safer food | 20/09/2006 | COM(2006)519; SEC(2006)1163, 1164 |

2005/SANCO/032 | Communication from the Commission – An EU strategy to support Member States in reducing alcohol related harm | 24/10/2006 | COM(2006)625; SEC(2006)1358; SEC(2006)1360; SEC(2006)1411 |

2006/JLS/045 | Proposal for a Directive of the Council on the identification and designation of European Critical Infrastructure and the assessment of the need to improve their protection | 12/12/2006 | COM(2006)787; SEC(2006)1654; SEC(2006)1648 |

2006/TREN/005 | Communication from the Commission – "Facilitating the movement of locomotives across the European Union" Proposal for a Directive of the European Parliament and of the Council on the interoperability of the Community rail system Proposal for a Directive of the European Parliament and of the Council amending Directive 2004/49/EC on safety on the Community's railways Proposal for a Regulation of the European Parliament and of the Council amending Regulation (EC) No 881/2004 establishing a European Railway Agency | 13/12/2006 | COM(2006)782-5; SEC(2006)1640-2 |

Europe as a world partner

Reference | Title | Adoption date | COM/SEC References |

2006/DEV/004 | Communication from the Commission – An EU-Caribbean Partnership for growth, stability and development | 02/03/2006 | COM(2006)86; SEC(2006)268 |

2006/ELARG/001 | Communication from the Commission – Monitoring report on the state of preparedness for EU membership of Bulgaria and Romania | 16/05/2006 | COM(2006)214; SEC(2006)595; SEC(2006)596; SEC(2006)598 |

2006/DEV/002 | Communication from the Commission – EU relations with the Pacific islands : a strategy for a strengthened partnership | 29/05/2006 | COM(2006)248; SEC(2006)642 |

2006/ELARG/028 | Recommendation from the Commission to the Council to amend the Negotiating Directives for a Stabilisation and Association Agreement with Serbia and Montenegro in order to continue negotiations with the Republic of Serbia Recommendation from the Commission to the Council to authorise the Commission to negotiate with the Republic of Montenegro a Stabilisation and Association Agreement | 06/07/2006 | SEC(2006)885 and 886 |

2006/DEV/006 | Communication from the Commission – Interconnecting Africa: the EU-Africa Partnership on Infrastructure | 12/07/2006 | COM(2006)376; SEC(2006)896; SEC(2006)983 |

2006/DEV/005 | Communication from the Commission – Governance in the European Consensus on Development: Towards a harmonised approach within the European Union | 30/08/2006 | COM(2006)421; SEC(2006)1020; SEC(2006)1021 and 1022 |

2006/RELEX+/019 2006/TRADE+/003 | Recommendation from the Commission to the Council authorising the Commission to open negotiations with Ukraine for a new Enhanced Agreement | 13/09/2006 | SEC(2006)1105; SEC(2006)1110; SEC(2006)1156 |

2006/ELARG/027 | Communication from the Commission – Monitoring report on the state of preparedness for EU membership of Bulgaria and Romania | 26/09/2006 | COM(2006)549 |

2006/TRADE/001 | Communication from the Commission – Global Europe competing in the World - A Contribution to the EU's Growth and Jobs Strategy | 04/10/2006 | COM(2006)567; SEC(2006)1228-1230 |

2006/ENV/015 | Communication from the Commission – Mobilising public and private finance towards global access to climate-friendly, affordable and secure energy services: The Global Energy Efficiency and Renewable Energy Fund | 06/10/2006 | COM(2006)583; SEC(2006)1224 and 1225 |

2005/RELEX+/040 | Communication from the Commission – EU–China: Closer partners, growing responsibilities | 24/10/2006 | COM(2006)631; COM(2006)632 |

2006/ELARG/002 | Communication from the Commission – Enlargement Strategy and Main Challenges 2006–2007 (including annexed special report on the EU's capacity to integrate new members) | 08/11/2006 | COM(2006)649; SEC(2006)1383-1390 |

2006/RELEX/007 | Communication from the Commission on strengthening the European Neighbourhood Policy Communication from the Commission on the general approach to enable ENP partner countries to participate in Community agencies and Community programmes | 29/11/2006 | COM(2006)724; COM(2006)726; SEC(2006)1504-1512; SEC(2006)1536 |

2006/RELEX/022 | Recommendation from the Commission to the Council authorising the Commission to open negotiations for the conclusion of an Association Agreement between the European Community and its Member States and the Central American Republics of Costa Rica, El Salvador, Guatemala, Honduras, Nicaragua and Panama | 06/12/2006 | SEC(2006)1625; SEC(2006)1596-8; SEC(2006)1613-5; SEC(2006)1558-1566 |

2006/RELEX/023 | Recommendation from the Commission to the Council authorising the Commission to open negotiations for the conclusion of an Association Agreement between the European Community and its Member States and the Andean Community and its Member Countries | 06/12/2006 | SEC(2006)1625; SEC(2006)1596-8; SEC(2006)1613-5; SEC(2006)1558-1566 |

2006/TRADE/021 | Communication from the Commission – Global Europe: Europe's trade defence instruments in a changing global economy A Green Paper for public consultation | 06/12/2006 | COM(2006)763 |

[1] Η συμβολή της Επιτροπής κατά την περίοδο προβληματισμού και πέραν αυτής: το σχέδιο Δ για τη δημοκρατία, το διάλογο και τη συζήτηση - COM(2005) 494.

[2] Το ενημερωτικό σημείωμα της Επιτροπής από την Αντιπρόεδρο Wallström στην Επιτροπή - SEC(2006) 1553: Σχέδιο Δ – Διεύρυνση και εμβάθυνση του διαλόγου για την Ευρώπη.

[3] Κίνα, Ευρωπαϊκή Ένωση, Ινδία, Ιαπωνία, Ρωσία, Νότιος Κορέα και Ηνωμένες Πολιτείες.

[4] Η πολιτική της ΕΕ προς τους γείτονές της: Αλγερία, Αρμενία, Αζερμπαϊτζάν, Λευκορωσία, Αίγυπτος, Γεωργία, Ισραήλ, Ιορδανία, Λίβανος, Λιβύη, Μολδαβία, Μαρόκο, Παλαιστινιακή Αρχή, Συρία, Τυνησία και Ουκρανία.